অনেক সময় আমরা জীবনে কঠিন পরিস্থিতিতে পড়ি। বহুদিন চলে যাওয়ার পরেও দেখা যায় সেই কঠিন সময় পার হচ্ছে না। কষ্টের যেন কোনো শেষ নেই। একটার পর একটা সমস্যায় পড়ে চারিদিকে অন্ধকার দেখতে থাকি। তখন অনেককেই দেখা যায় প্রশ্ন করতে, “আমি পাঁচ ওয়াক্ত নামাজ পড়ি, রোজা রাখি, গরিবের উপকার করি। যতটা সম্ভব ইসলাম মেনে চলার চেষ্টা করি। তারপরেও আমার জীবনেই কেন এত কষ্ট? আমি কী দোষ করেছি? আল্লাহ কি আমাকে পছন্দ করেন না? আল্লাহ কি আমার উপর রাগ করেছেন?” — তারা আল্লাহর تعالى দেওয়া এই সান্ত্বনার বাণীগুলোর মধ্যে শান্তি খুঁজে পাবেন। কারণ تعالى আল্লাহ কখনই তাঁর পছন্দের বান্দাদেরকে রাগ করে ছেড়ে দেন না। বরং অনেক পছন্দের বান্দারাই দেখা যায় দুনিয়ায় কঠিন সব পরীক্ষার মধ্য দিয়ে যান। এই আয়াতগুলো তাদেরকে কঠিন বিপদে ধৈর্য ধরে রাখার অনুপ্রেরণা দেয়। কারণ তারা জানেন: আল্লাহ تعالى তাদেরকে একদিন এতই দেবেন যে, তারা সব কষ্ট ভুলে গিয়ে পুরোপুরি সন্তুষ্ট হয়ে যাবেন।